
Изх.№ 61-00-79/12.03.2020 г.
ДО
ОБЩИНСКИ СЪВЕТ 

ЗЛАТОГРАД

ДОКЛАДНА ЗАПИСКА

от Мирослав Митков Янчев - Кмет на Община Златоград

Относно: Предложение за приемане на Наредба за изменение на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.), изменена с Решение № Ж 1045/29.08.2019г. (в сила от 01.09.2019г.) на Общински съвет Златоград

УВАЖАЕМИ ГОСПОДИН ПРЕДСЕДАТЕЛ,


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


Съгласно §29 от ПЗР  към Закона за изменение и допълнение на  Закона за защита от шума в околната среда (ДВ, бр. 52 от 2019 г.), в срок до 6 месеца от влизането в сила на този закон заявленията за работно време и за промяна на работното време по чл. 16 б, ал. 1 се подават и разглеждат по досегашния ред. 

Така, считано от януари 2020г., в съответствие с чл.16 б от Закона за защита от шума в околната среда, физическите лица, юридическите лица и едноличните търговци подават заявление пред общинската или районната администрация за работно време при откриване на обекти по чл. 16а, ал. 1, както и за промяна на работното им време, при условия и по ред, определени с наредба на съответния общински съвет.

Към настоящия момент редът и условията за това, на територията на Община Златоград,  са уредени в Наредба №1 за осигуряване на обществения ред в Община Златоград, приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.), изменена с Решение № Ж 1045/29.08.2019г. (в сила от 01.09.2019г.).

Посоченият подзаконов нормативен акт с местно значение поставя изискване, при упражняване на търговска дейност в обект за хранене и развлечение, физическите и юридически лица, които го стопанисват, да заявяват работното време на обекта в Общинска администрация Златоград, като към него прилагат набор от документи, включващ и протокол за замерване на шума от Регионална здравна инспекция (РЗИ) или лицензирана лаборатория (чл.24, ал.2, т.2).

Видно от установената единна правна уредба на национално ниво, към заявлението задължително се прилага становище на съответната регионална здравна инспекция относно спазване на граничните стойности на показателите за шум. 

Законодателят е разписал, на следващо място, и редът за издаване на становищата, както и необходимите документи в приложение към заявлението.

Новосъздадените правни норми в Закона за защита от шума в околната среда налагат отпадането на изискването по чл.24, ал.2, т.2 от Наредба №1 на Общински съвет Златоград.

На следващо място, на проведени срещи и разговори със собственици и стопанисващи заведения за хранене и развлечения /ЗХР/ е отправено предложение за отпадне необходимостта от прилагане на становище от РУ Златоград при ОДМВР Смолян за нивото на организирана охрана и самоохрана по Закона за частната охранителна дейност и Наредбата за специализирана закрила на децата на обществени места.

 Във връзка с горното са проведени и работни срещи с представители на РУ Златоград, като е обосновано консолидирано становище, че с оглед постигнатото ниво на сигурност на обществения ред на територията на Община Златоград, може да бъде възприето отпадането на необходимостта от предоставяне на становище от РУ Златоград при ОДМВР Смолян за нивото на организирана охрана и самоохрана по Закона за частната охранителна дейност и Наредбата за специализирана закрила на децата на обществени места, за ЗХР със заявено работно време до 23,00ч.

Чрез предложеното изменение не се  засяга опазването на обществения ред и създаването на условия за спокойствие, труд и отдих на гражданите на територията на Община Златоград, предвид това, че се запазва възможността, с оглед конкретна преценка, органите на МВР да дадат задължителни предписания на собствениците/ползвателите на заведения за хранене и развлечение за въвеждане на мерки по организация на охранително-пропускателен режим в обектите, независимо от определеното им работно време /чл. 22, ал.5 от Наредба №1/. 
Намираме, че предвид посочената фактическа възможност, предложението е целесъобразно и същевременно непротиворечащо на нормативни актове от место или национално ниво.
На основание чл. 26, ал. 3 и 4 от Закона за нормативните актове, на 13.02.2020г. е публикуван, в електронната страница на Община Златоград -  www.zlatograd.bg, и е предоставена възможност, в 30 - дневен срок от същата дата, на заинтересованите лица да направят своите предложения и становища по същите. Такива към 10.03.2020г. не са постъпили.
Мотивиран от изложеното и на основание чл.28 от Закона за нормативните актове във връзка с чл.84 от Правилника за организацията и дейността на Общински съвет Златоград, неговите комисии и взаимодействието му с Общинска администрация, предлагам на Вашето внимание следния проект за 
РЕШЕНИЕ
На основание чл.21, ал.2 от Закона за местното самоуправление и местната администрация и чл. 76, ал. 3, чл. 77 и чл. 79 от АПК, Общински съвет Златоград
РЕШИ:
Приема Наредба за изменение на Наредба за изменение на Наредба №1 за осигуряване на обществения ред в Община Златоград, приета с Решение № Ж 147/23.03.2016 г. ( в сила от 01.04.2016г.), изменена и допълнена с Решение № Ж 379/22.12.2016 г. ( в сила от 01.01.2017 г.), изменена с Решение № Ж 774/28.06.2018г. ( в сила от 01.07.2018 г.), изменена с Решение № Ж 1045/29.08.2019г. (в сила от 01.09.2019г.) на Общински съвет Златоград, както следва:
§ 1. Отменя се съществуващият текст на чл. 24, ал.2, т.2;

§ 2. Изменя се съществуващият текст на чл. 24, ал.2, т.3, като след думите „на обществени места” се премахне съществуващия пунктуационен знак точка и запетая и вместо него се постави запетая и се добавя словосъчетанието „с изключение на случаите , в които е заявен работно време до 23.00ч.”;

§ 3. Наредбата влиза в сила от 01.04.2020г.
С уважение,
МИРОСЛАВ ЯНЧЕВ

Кмет на Община Златоград
Изготвил:

Асен Черешаров-

Юрисконсулт, ПИ и ЛЗЛД



В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

